Aguestes doctrines, aguestes teories, aguesta resisténcia; eth besonh inesperat entar òme d’Estat de compdar damb es filosòfi, confuses evidéncies aubirades, ua politica naua que s’auie de crear, d’acòrd damb eth mon ancian, e sense meter-se massa en desacòrd damb er ideau revolucionari; ua situacion qu’en era ei de besonh tier a Lafayette tà deféner a Polinhac; era intuicion deth progrès transparent jos era suslhèua; es Crambes e eth carrèr; es competéncies que deuien equilibrar-se ar entorn deth rei; era sua fe ena revolucion; dilhèu ua desconeishuda resignacion eventuau que neishie dera vaga acceptacion d’un dret definitiu superior; eth sòn desir d’èster coma es dera sua raça, eth sòn esperit de familha, eth sòn sincèr respècte ath pòble, era sua pròpia aunestetat; totes aguestes causes amiauen cogitós a Loís Felip lèu dolorosaments; e a viatges, per mès fòrt e coratjós que siguesse, l’aclapauen jos era dificultat d’èster rei.